अब यात्री बसों पर चस्पा होगी टैक्स की जानकारी
रतलाम | परिवहन विभाग द्वारा अब यात्री बसों पर परमिट टैक्स की जानकारी चस्पा करवाई जाएगी। इसके लिए संबंधित क्षेत्रीय परिवहन कार्यालय से अधिकारी के माध्यम से ही बस ऑप्रेटर को टैक्स का प्रमाण-पत्र प्राप्त करना होगा। जो बस ऑपरेटर किसी कारणवश टैक्स की जानकारी विंड स्क्रीन पर चस्पा नहीं करवा सकेंगे, उन्हें आरटीओ के अधिकारी का प्रमाण-पत्र अन्य कागजात के साथ रखना होगा। सोमवार से भोपाल सहित प्रदेशभर में यात्री बसों का चेकिंग अभियान शुरू हो रहा है। परिवहन मंत्री भूपेंद्र सिंह के अनुसार यह अभियान 15 दिन चलेगा। अचानक किसी बस की दुर्घटना होने पर उसमें सवार यात्रियों को बीमा क्लेम आसानी से मिल सकें, उसके लिए नई व्यवस्था शुरू की जा रही है। ट्रांसपोर्ट कमिश्नर डॉ. शैलेंद्र श्रीवास्तव के अनुसार जिन बसों का टैक्स बकाया होता है, उनमें सवार यात्रियों को दुर्घटना बीमा मिलने में काफी मुश्किल होती है।
बीमा कंपनियां कंप्लीट कागजात होने पर ही क्लेम देती हैं। इसी को देखते हुए यह व्यवस्था लागू की जा रही है। अभी यह होता है: वर्तमान में यात्री बसों पर परमिट व फिटनेस की तारीख चस्पा की जाती है। धीरे-धीरे अक्षर अस्पष्ट होते जाते हैं और टैक्स बकाया होने की जानकारी आरटीओ व ट्रैफिक पुलिस के जांच दल को नहीं मिल पाती। इसी को देखते हुए अब टैक्स की जानकारी भी चस्पा करने व उसका अधिकृत प्रमाण-पत्र संबंधित आरटीओ से प्राप्त कर बस में रखना होगी।
प्रमाण-पत्र के लिए पाबंद किया
ट्रांसपोर्ट कमिश्नर ने बताया कि टैक्स का प्रमाण-पत्र अब किसी भी आरटीओ से क्लर्क या कम्प्यूटर शाखा से जारी नहीं होगा। वहां के अकाउंट विभाग के अधिकारी को ही टैक्स का प्रमाण-पत्र जारी करने पाबंद किया गया है। उनका प्रमाण-पत्र ही चैकिंग के दौरान मान्य किया जाएगा।
hin_Deva hin_Deva hin_Deva hin_Deva hin_Deva